F’konferenza tal-aħbarijiet fl-Isla, iċ-chairperson ta’ Alternattiva Demokratika Arnold Cassola qal li r-residenti tgħabbew b’inkvonjent minħabba x-xogħol li qed isir fuq iż-żewg riggijiet taż-żejt fit-tarznari. Qal li Alternattiva irċievet ilmenti minn residenti li qalu li ilhom erbat ijiem ma jorqdu minħabba l-istorbju. Huwa qal li l-awtoritajiet kellhom l-obbligu li jqisu sewwa qabel ma jieħdu dawn id-deċizjonijiet minħabba li t-tarzna ta’ Palumbo tinsab f’żona residenzjali. Huwa staqsa x’qed isir mid-direttorat tal-ambjent tal-MEPA biex jipproteġi l-kwalità tal-ħajja tar-residenti tal-Isla u li għandu jkun id-direttorat tal-MEPA li jissorvelja u jieħu l-passi biex il-poplu jkun mħares mill-istorbju eċċessiv. Qal li d-direttorat tal-MEPA mhux qed ikun sensittiv għall-ħtigijiet tar-residenti u dan mhux fil-każ tal-Isla biss. Semma kif kien id-direttorat tal-ambjent stess li rrakomanda lil bord tal-MEPA biex l-attività ta’ tiswijiet fir-riggijiet taż-żejt issir fil-port ta Marsaxlokk mal-mollijiet tal-port Ħieles. Qal li anki l-Gvern stess iddisassoċja ruħu mill-permessi li ngħataw għat-tiswija tar-riggijiet taż-żejt fil-Port Ħieles u qabel li l-Gvern m’għandux jikkometti ruħu dwar attivitajiet simili qrib żoni residenzjali f’Malta u Għawdex.